M. Chovanec, poslanec: (2004-12-08):
Ide o zmeny v organizovaní zabezpečenia imunizačného programu, teda očkovania u detí, pri ktorom od 1. 1. 205 štát stratí istú garanciu, ktorú doteraz mal prostredníctvom Úradu verejného zdravotníctva Slovenskej republiky, ktorý garantoval nákup očkovacích látok, rozdelenie do regiónov a prakticky rozdelenia až k lekárovi a pacientovi. Bol povinný dodržiavať všetky zásady takzvaného chladového reťazca, nedodržaním ktorého môže dôjsť veľmi rýchlo k znehodnoteniu a k neúčinnosti očkovacej látky. Chcem zdôrazniť, že práve tento problém je vždy najzávažnejší aj pri všetkých humanitných akciách, ktoré organizujú najrozličnejšie humanitné organizácie do rozvojových krajín, pretože ak sa nedodržia príslušné normy chladového reťazca, už v priebehu dvoch - troch dní, dochádza k inaktivácii vakcín, a tým k neúčinnosti. Od 1. 1. 205 si očkovacie látky budú objednávať priamo lekári, financovať ich bude poisťovňa. Po konzultácii s hlavným odborníkom Ministerstva zdravotníctva Slovenskej republiky pre pediatriu, s hlavným odborníkom pre epidémiológiu a ďalšími odborníkmi som si potvrdil oprávnené obavy zo zavedenia novej organizácie, ktorá môže viesť a zrejme, žiaľ, aj povedie nielen k zníženiu percenta zaočkovaných detí, ale aj k ďalším závažným pochybeniam v jednotlivých bodoch celého reťazca od objednania látky až po jej konkrétnu aplikáciu u dieťaťa. Len vďaka doteraz zrejme veľmi dobre fungujúcemu systému vrátane dohľadu štátu dosahujeme až 98-percentnú zaočkovanosť detí, v komunitách s nízkym sociálno-ekonomickým štandardom a nízkym zdravotným uvedomením 95-percentnú zaočkovanosť. Len pre zaujímavosť, priemer v európskych krajinách sa pohybuje okolo 93 %. Zdieľam názor kompetentných odborníkov, že nový systém v zabezpečovaní očkovania potenciovaný nízkym osobným záujmom početných komunít, u ktorých nezáujem o očkovanie bude viesť k významnému poklesu percenta zaočkovaní, čo bude priamo úmerne viesť k šíreniu rôznych infekčných ochorení. Rozšírenie vzniku infekcií nemusí postihnúť len skupinu nezaočkovaných jedincov, ale oveľa širšiu komunitu. Priznajme si, že máme spoluobčanov s minimálnym až nulovým zdravotným uvedomením a s minimálnym a žiadnym hygienickým štandardom, čo sú ideálne predpoklady pre vznik a šírenie epidémie. Pri štúdiu návrhu zákona o štátnom rozpočte v časti zaoberajúcom sa touto problematikou som sa okrem preklepov a zámien v rokoch 203, 204 dočítal, že cieľ v reálnom zaočkovaní populácie sa udáva len 90 %, čo pokladám za cieľ málo ambiciózny. Áno, je tam slovíčko, že minimálne 90 %, ale napriek tomu pokladám tento cieľ za málo ambiciózny, keď v sme predchádzajúcich rokoch dosiahli lepšie výsledky, pozri tabuľku merateľné ukazovatele na strane 117. Uvedomením si týchto skutočností s prihliadnutím na epidémie už v roku 204 som sa rozhodol po potvrdení mojich predpokladov uvedenými zodpovednými kompetentnými odborníkmi vypracovať pozmeňujúci návrh, ktorý budem citovať v závere. Dovolím si pripomenúť, že pod môj návrh sa podpísali všetci zástupcovia poslaneckých klubov, zástupcovia poslancov závislých i nezávislých a že môj návrh som prekonzultoval aj s pánom ministrov zdravotníctva. Akceptáciou môjho pozmeňujúceho návrhu rezervujeme finančné prostriedky na okamžité, aktívne riešenie možných rizík v rozšírení ochorení, epidémií, ako aj vyriešeniu rizík, ktoré môžu vzniknúť z novej organizácie imunizácie. Dovoľte, prosím, aby som predniesol môj pozmeňujúci návrh k vládnemu návrhu zákona o štátnom rozpočte na rok 205 a návrhu rozpočtu verejnej správy na roky 205 - 207, parlamentná tlač 867. V rámci rozpočtu kapitoly Ministerstva zdravotníctva Slovenskej republiky za rok 2005 vykonať nasledujúce úpravy: a) výdavky v položke 07902 ochrana zdravia a prevencia pred chorobami, podprogramom 07920201 kontrola prenosných chorôb zvýšiť o 20 miliónov Sk, b) výdavky v položke 07B0201 modernizácia systému zdravotníctva znížiť o 20 miliónov Sk. Tam sa predpokladá viac ako 600 miliónov Sk, takže domnievam sa, že z tejto položky by bolo možné túto sumu, halierovú v podstate v rámci rozpočtu, realizovať. Zvýšené prostriedky v objeme 20 miliónov Sk v podprograme 0790202 kontrola prenosných chorôb navrhujem účelovo viazať ako rezervu pre prípad vzniku epidémií prenosných infekčných ochorení. Na záver ešte raz zdôvodnenie. Návrh zmeny v rezorte zdravotníctva vychádza z reálneho predpokladu hrozby mimoriadnych epidemiologických situácii obdobných, ako to bolo napríklad pri výskyte hepatitídy typu A v roku 94 vo viacerých okresoch Slovenska. Ich reálnosť a spektrum významne narastá - a to chcem zdôrazniť -, i v dôsledku pripravovaných podľa môjho názoru negatívne pôsobiacich zmien v očkovacom programe. Nevyčlenenie finančných prostriedkov ako účelovo viazanej rezervy pre prípady mimoriadnej epidemiologickej situácie môže mať za následok závažný dosah na zdravotný stav celej populácie so vzostupom chorobnosti a úmrtnosti na infekčné ochorenia. Možný je i vznik epidémií a taktiež hrozí znovuobjavenie ochorení, ktoré sa na Slovensku už desaťročia nevyskytli, nehovoriac o ich následných ekonomických a sociálnych dôsledkoch. Uvedený pozmeňujúci návrh nezvyšuje výdavky štátneho rozpočtu. Zmeny a rezervy sú navrhované len v rámci kapitoly ministerstva zdravotníctva z položky modernizácie systému zdravotníctva. A dovoľujem si zdôrazniť ešte raz, že ho podporili všetky poslanecké kluby i nezávislí poslanci v tomto parlamente. Ďakujem za pozornosť.